ভারতকে রক্তাক্ত করতে মহিলা জঙ্গি ব্রিগেড তৈরি করল জইস-ই-মহম্মদ!

ওয়েব ডেস্ক : অপারেশন সিঁদুরে (Operation Sindoor) পাকিস্তানের একাধিক জঙ্গিঘাঁটি গুঁড়িয়ে দিয়েছে ভারতীয় বায়ুসেনা (Indian Air Force)। সেই হামলায় মৃত্যু হয়েছিল জঙ্গিনেতা মাসুদ আজহারের (Masood Azhar) পরিবারের ১১ জন সদস্য। সেই হামলার ধাক্কা সামলে ফের ঘুরে দাঁড়ানোর চেষ্টা চালাচ্ছে জইস-ই-মহম্মদ (Jaish-e-Mohammed)। প্রথমবার তারা মহিলা জঙ্গি ব্রিগেড তৈরির কথা ঘোষণা করেছে। আর এই এই ব্রিগেডকে নেতৃত্ব দিতে চলেছে আজহারের বোন সোদিয়া আজহার।

এতদিন আইএসআইএস, বোকো হারাম, হামাস এবং এলটিটিই-এর মতো বিভিন্ন জঙ্গি সংগঠনগুলি মহিলাদের ব্যবহার করে আত্মঘাতী হামলা চালাত। কিন্তু এই প্রথমবার জইস-ই-মহম্মদ (Jaish-e-Mohammed) ও লস্কর-ই-তৈবার মতো জঙ্গি গোষ্ঠি মহিলা ব্রিগেড তৈরি করতে শুরু করেছে। নতুন এই মহিলা ব্রিগেডের নাম দেওয়া হয়েছে জামাত-উল-মোমিনাত।

আরও খবর : ‘ভারতের সঙ্গে সম্পর্ক ঠিক করুন’, ট্রাম্পকে চিঠি আইপ্রণেতাদের!

সূত্রের খবর, এই জঙ্গি সংগঠন ইতিমধ্যে তাদের কার্যকলাপ শুরু করে দিয়েছে। জম্মু ও কাশ্মীর (Jammu and Kashmir), উত্তরপ্রদেশ (Uttarpradesh) এবং দক্ষিণ ভারতের কিছু অংশে সোশাল মিডিয়ার বিভিন্ন প্ল্যাটফর্মের মাধ্যমে নিজেদের প্রভাব বৃদ্ধির চেষ্টা করছে। ইতিমধ্যে জইস-ই-মহম্মদের তরফে একটি সার্কুলার জারি করা হয়েছে। সেই সার্কুলারে রয়েছে মক্কা ও মদিনার ছবি। ফলে বিশেজ্ঞরা মনে করছেন, ধর্মের নামে অন্যান্য মহিলাদের প্রলুব্ধ করে নিজেদের জঙ্গি সংগঠনে অন্তর্ভুক্ত করার চেষ্টা চালাবে তারা। পাশাপাশি শিক্ষিত ও মুসলিম মহিলাদের টার্গেট করা হতে পারে বলেও মনে করা হচ্ছে।

প্রসঙ্গত, অপারেশন সিঁদুরে ভারতীয় সেনার হামলায় খতম হয়েছিল সোদিয়া আজহারের স্বামী ইউসুফ। তাই নিজের বোনকেই এই জঙ্গি সংগঠনকে নেতৃত্ব দেওয়ার দায়িত্ব দিয়েছে জঙ্গি মাসুদ আজহার (Masood Azhar)। সূত্রের খবর, ইতিমধ্যে এই সংগঠনে অনেক মহিলা নাম লেখাতে শুরু করেছে। জানা যাচ্ছে, পাকিস্তানের বিভিন্ন এলাকা থেকে অর্থনৈতিকভাবে পিছিয়ে পড়া মহিলাদের দলে টানা হচ্ছে।